Verhoging vir werkers in gasvryheidsektorArgieffoto. Werkers van Suid-Afrika se gasvryheidsektor se minimumlone sal vanaf 1 Julie met 6% verhoog word. Die departement van arbeid het gesê die nuwe sektorale vasstelling vir gasvryheid wat lone, werksure en ander basiese voorwaardes reguleer, het die maandelikse minimumloon vir werknemers in ŉ maatskappy van tien werkers of minder op R3 384,71 vasgestel. Die weeklikse tarief is op R781,14 vasgestel en die uurlikse loon op R17,34. Die nuwe bepalings vir werkgewers met meer as tien werknemers is ŉ minimumloon van R3 772,65 per maand, ŉ weeklikse loon van R870,62 en ŉ uurlikse loon van R19,35. Teboho Thejane, woordvoerder van die departement, het gesê die huidige loonverhogings is vasgestel deur gebruik te maak van die verbruikersprysindeks (VPI) soos wat op 23 Mei deur Statistiek Suid-Afrika bekend gemaak is. Die VPI was 4,5% plus 1,5% soos voorgeskryf in die sektorale vasstelling. “Die algehele verhoging is dus 6%,” het Thejane gesê.